****

**SZÜLŐFÖLDÖN MAGYARUL**

**FELHÍVÁS**

**A Bethlen Gábor Alapkezelő Zrt. meghirdeti a**

 **„Szülőföldön magyarul” című program felhívását a**

**nevelési, oktatási, valamint tankönyv és taneszköz támogatás, illetve hallgatói támogatás igénylésére a 2016/2017-es tanévre.**

Célja: a romániai magyar nyelvű oktatás és nevelés támogatása.

A támogatás formája: vissza nem térítendő támogatás.

1. **Támogatásra jogosultak:**
2. **a Bethlen Gábor Alapról szóló 2010. évi CLXXXII. törvény végrehajtásáról szóló 367/2010. (XII. 30.) Korm. rendelet 32/B § (3) bekezdésében foglaltak szerint** **nevelési, oktatási, valamint tankönyv- és taneszköz támogatásban részesülhetnek:**
3. azok az óvodáskorú gyerekek, akik a 2016/2017-es tanév kezdetétől Romániában működő akkreditált óvodában magyar nyelvű nevelésben vesznek részt,
4. azok az általános- és középiskolás tanulók, akik 1998. augusztus 31-ét követő időszakban születtek és Romániában működő akkreditált oktatási intézményben alap- vagy középfokú tanulmányaikat magyar nyelven folytatják
5. egyedi elbírálással részesülhetnek támogatásban:
* azok a tanulók, akik az 1998. augusztus 31-ét megelőző időszakban születtek és Romániában működő akkreditált oktatási intézményben alap- vagy középfokú tanulmányaikat magyar nyelven folytatják és az adott állam közoktatási rendszerének tanulmányi időszakra vonatkozó rendelkezései okán kötelező képzésben részesülnek;
* vagy fakultatív magyar nyelvű oktatásban részesülnek, mivel a lakóhelyükön napi bejárással elérhető távolságon belül nem működik magyar nyelvű oktatási intézmény, vagy magyar nyelvű tagozat;
* vagy opcionális magyar nyelvű oktatásban részesülnek, amelyet az oktatási intézmény választható tantárgyként biztosít;
* az a sérült vagy halmozottan sérült magyar nemzetiségű kiskorú, aki nem akkreditált nevelési és oktatási intézményben folytat magyar nyelvű tanulmányokat vagy egyéb magyar nyelvű nevelésben részesül;
* az a kiskorú, aki sajátos nevelési igényeinek megfelelő - részben vagy egészben magyar nyelvű – nevelésben és oktatásban vesz részt az adott államban működő akkreditált nevelési és oktatási intézményben.
1. **a Bethlen Gábor Alapról szóló 2010. évi CLXXXII. törvény végrehajtásáról szóló 367/2010. (XII. 30.) Korm. rendelet 32/B § (4) bekezdésében foglaltak szerint hallgatói támogatásban részesülhet:**
* az a nappali tagozatos hallgató, aki Romániában működő felsőoktatási intézményben alap vagy magiszteri tanulmányait egészben vagy részben magyar nyelven folytatja.
1. **Az I. pont szerinti támogatásokra nem jogosult:**
2. az az alap- vagy középfokú oktatási intézményben tanuló, aki a 2016/2017. tanév első félévében, több mint 50 igazolatlan órát hiányzott;
3. az a fakultatív, vagy opcionális magyar nyelvű oktatásban részesülő tanuló, aki a 2016/2017. tanév első félévében, a magyar órák több mint 10%-ról igazolatlanul hiányzott;
4. az az igénylő, aki az igénylést (adatlap + mellékletek) a megadott határidőn túl, illetve hiányosan nyújtja be, és a felszólításban szereplő határidőn belül sem pótolja a hiányosságokat;
5. azon személyek, akikre a 2001. évi LXII. törvény hatálya nem terjed ki (Szátv. 1.§. (3): „aki magyar állampolgárságát önként tett nyilatkozat alapján veszítette el; akinek magyar állampolgárságát azért vonták vissza, mert csalárd módon szerezte meg; aki Magyarország területén bevándorolt, letelepedett, menekült vagy menedékes jogállást szerzett.);
6. az a sajátos nevelési igényeinek megfelelő nevelésben és oktatásban résztvevő kiskorú, aki nem magyar nyelven folytatja tanulmányait;
7. az a hallgató, aki nem nappali tagozaton folytatja tanulmányait;
8. az a hallgató, aki nem az adott államban működő felsőoktatási intézményben folytatja tanulmányait.

**A fenti feltételek bármelyikének fennállása esetén az igénylés érdemi vizsgálat nélkül elutasításra kerül.**

1. **Támogatás összege és jogcíme:**

**A.** NEVELÉSI, OKTATÁSI, valamint TANKÖNYV- ÉS TANESZKÖZ TÁMOGATÁS – **22.400 Ft-nak megfelelő RON**

**B.** HALLGATÓI TÁMOGATÁS **– 2.800 Ft-nak megfelelő RON**

A támogatás a 2016/2017-es tanévre **egy alkalommal igényelhető**.

A „Szülőföldön magyarul” program teljes támogatási keretének forrása a Bethlen Gábor Alap 2017. évi költségvetésének „Nemzetpolitikai célú támogatások” előirányzatán rendelkezésre álló összeg.

1. **Igénylési feltételek:**

**Az I.1. pontban megjelölt támogatásra vonatkozó igénylési feltételek**:

* megfelelően kitöltött **Adatlap**; (a dokumentum minden adatának megadása kötelező, a kitöltési útmutatónak megfelelően)
* **kötelezően** csatolandó **mellékletek**:
1. az igénylő szülő, ill. törvényes képviselő **érvényes személyazonosító okiratának** fénymásolata; A személyazonosító okiratnak az igénylés beadásának pillanatában érvényesnek kell lennie. Amennyiben a kiskorú családneve nem egyezik meg az igénylő szülő/nevelőszülő családnevével, mellékelni kell a következő dokumentumok valamelyikének fénymásolatát: válásról szóló bírósági végzés, a nevelőszülő megbízásáról szóló hatósági döntés, környezettanulmány.
2. a tanuló(k)/óvodás(ok) születési anyakönyvi kivonatának vagy személyazonosító okiratának fénymásolata;
3. a tanuló(k)/óvodás(ok) **iskolalátogatási/óvodalátogatási** **igazolásának** eredeti példánya, amely tartalmazza az adott osztály/ tagozat/ csoport tannyelvének megjelölését, valamint a 2016/2017-es tanév első félévében felhalmozott igazolatlan órák számát az osztálytanító vagy az osztályfőnök aláírásával hitelesítve. A fakultatív magyar nyelvű oktatásban részesülő tanulók esetében az igazolásnak tartalmaznia kell a hivatalosan előírt, magyar nyelven tartott órák számát és a 2016/2017-es tanév első félévében felhalmozott igazolatlan órák számát. Az opcionális magyar nyelvű oktatásban részesülő tanulók esetében az igazolásnak tartalmaznia kell a hivatalosan előírt magyar nyelven tartott órák számát és a 2016/2017-es tanév első félévében felhalmozott igazolatlan órák számát. **Utólag módosított, törölt, javított, felülírt igazolásokat nem fogadunk el!**
4. **A moldvai magyarok magyar nyelvű oktatásban való részvétele esetében iskolalátogatást igazoló** irat, vagy, amennyiben a helységben nincs hivatalos magyar nyelvű oktatás, a Romániai Magyar Pedagógusok Szövetsége által kiállított, magyar nyelvű oktatásban való részvételt igazoló irat eredeti példánya.

**A I.2. pontban megjelölt támogatásra vonatkozó igénylési feltételek:**

* megfelelően kitöltött **adatlap**;
* **kötelezően** csatolandó **mellékletek**:
1. az igénylő **érvényes személyazonosító okiratának** fénymásolata;
2. az igénylő **hallgató jogviszonyát igazoló okirat** eredeti példánya, amely igazolja, hogy tanulmányait egészben vagy részben magyar nyelven folytatja.

Amennyiben az igénylés vagy a kötelezően csatolandó bármelyik melléklet **hiánypótlásra** szorul, akkor az igénylő köteles az írásbeli értesítő kézhezvételétől számított **15 napon belül** a kért adatokat vagy mellékleteket pótolni, ellenkező esetben az igénylés érvénytelennek minősül.

**Hiánypótlásra csak egyszer van lehetőség.**

Az adatlapon kérjük a **lakhelyet** és a **levelezési címet** (amennyiben más, mint a lakhely) pontosan feltüntetni. Kérjük, tüntessék fel **e-mail** elérhetőségüket és **telefonszámukat** az esetlegesen felmerülő problémák gyorsabb intézése érdekében.

1. **Benyújtás módja:**
2. Jelen felhívás alapján a **2016/2017-es tanévre** igényelhető támogatásokra **2017. január 31. – 2017. március 17.** közötti időszakban lehet igényeket benyújtani. Az igénylés utolsó postára adási dátuma: **2017. március 17.**
3. Az igénylést jelen felhívás mellékletét képező adatlapon, papír alapon lehet benyújtani, **ajánlott küldeményként** 1 (egy) eredeti példányban, zárt borítékban az alábbi címre:

**U.C.D.M.R. – RMPSZ**

**„Szülőföldön magyarul” - Pályázati Iroda,**

**530300 Miercurea Ciuc/Csíkszereda,**

**OFICIUL POȘTAL nr. 1 sz. POSTAHIVATAL**

**C.P. nr. 19 sz. Pf.**

**Jud. Harghita / Hargita megye**

1. **Az adatlapok beszerezhetők:**

Az **Adatlap**ot, válaszborítékot és az **Útmutató**t tartalmazó **igénylési csomag**okat át lehet venni:

* a gyerek által látogatott oktatási intézményben (óvodában/iskolában),
* a Romániai Magyar Pedagógusok Szövetsége (RMPSZ) Területi Oktatási Központjai irodáiban, az RMPSZ megyei/területi/körzeti képviselőinél, illetve
* letölthetők a [www.szulofoldonmagyarul.ro](http://www.szmpsz.sk) honlapról.
1. **Az igénylések elbírálása, a támogatás folyósítása:**

A beérkezett igénylésekről a Romániai Magyar Pedagógusok Szövetsége ellenőrzés és feldolgozás után javaslatot tesz a Bethlen Gábor Alapkezelő Zrt-nek, aki döntési javaslatát a Bethlen Gábor Alap Bizottsága elé terjeszti. Az igénylő a Bizottság döntéséről írásos tájékoztatást kap.

Sikeres igénylés esetén a megítélt támogatási összeg folyósítása kizárólag banki átutalással történik, a Bizottság által meghatározott összegben az OTP Bank Románia S.A. által vezetett bankszámlákra.

Azon igénylők, akik az előző igénylési időszakokban az OTP banknál folyószámlát nyitottak és a hozzá kapcsolódó bankkártyát megkapták, pozitív elbírálás esetén a 2017. évi időszakban is erre a számlára kapják a támogatást.

A 2017. évben először igénylőknek a pozitív elbírálásról szóló értesítés kézhezvételét követően szükséges lesz folyószámla nyitása az OTP banknál. Ennek menetéről a Bizottság döntését tartalmazó értesítőben tájékoztatást kapnak.

1. **Az igénylési csomag elemei:**
2. adatlap (igazolásmintákkal)
3. útmutató és a felhívás rövid kivonata

Az igényléssel kapcsolatos kérdéseikkel az alábbi elérhetőségen kérhető tájékoztatás:

**Romániai Magyar Pedagógusok Szövetsége,** **„Szülőföldön magyarul” - Pályázati Iroda,**

Tel: 0266 244 450

E-mail: info@szulofoldonmagyarul.ro